b"\n_START_ARTICLE_\nSerra del Rossinyol\n_START_PARAGRAPH_\nLa Serra o Serrat del Rossinyol, \xc3\xa9s un contrafort del Montcau que arrenca en direcci\xc3\xb3 nord i a mesura que avan\xc3\xa7a, i baixa, va prenent la direcci\xc3\xb3 nord-oest, fins al darrer tram, passat Talamanca, que gira pr\xc3\xa0cticament 90\xc2\xb0 i ja pren clarament la direcci\xc3\xb3 de ponent._NEWLINE_Passa per aquesta serra, quasi en la seva totalitat, la carretera BV-1221, de Terrassa a Navarcles, que \xc3\xa9s la que mena als pobles de Mura i Talamanca. Baixant del Montcau, passa ran de les ru\xc3\xafnes del castell de Mura, que s\xc3\xb3n a 701 m. alt., i del Cantacorbs, de 675. Despr\xc3\xa9s, pel Coll de Baldric, de 619, de les Guixes, de 637, fins que arriba al poble de Talamanca, a 573 m. alt. La carretera, i la serra, continuen cap al nord-oest, passant per la Rossena, de 588, Santa Magdalena de Talamanca, a 436 m. alt., fins que, passada la masia de la Tatgera, la serra mort en l'entreforc de la Riera de Talamanca i el Torrent del G\xc3\xbcell._NEWLINE_La Serra del Rossinyol discorre totalment a l'interior dels termes de Mura i Talamanca."